गोस्वामी हरिकृष्ण शास्त्री

**गोस्वामी हरिकृष्ण शास्त्री** (सन 1904 -1979 ) साहित्य, न्याय-शास्त्र और वेदान्त दर्शन के अध्येता विद्वान, तंत्र-विद्या के ज्ञाता, संस्कृत गद्य और पद्य के लेखक और आशुकवि थे। 

गोस्वामी हरिकृष्ण शास्त्री, तैलंग ब्राह्मणों के आत्रेय गोत्र में कृष्ण-यजुर्वेद के तैत्तरीय आपस्तम्ब में मूलपुरुष श्रीव्येंकटेश अणणम्मा और शिवानन्द गोस्वामी के वंशज थे। इनके पिता का नाम गोपीकृष्ण गोस्वामी और माता का नाम काशी देवी था। कवि शिरोमणि भट्ट मथुरानाथ शास्त्री इनके बहनोई थे। इनका विवाह मध्यप्रदेश के टीकमगढ़ में ओरछा राजगुरुओं के परिवार में हुआ।

'वंश प्रशस्ति' नामक काव्य में इन्होने स्वयं का काव्यात्मक परिचय इन शब्दों में दिया है : **साहित्याम्भोधि-मध्यस्थित-विविध-महारत्न-माला-शुमाली**

**शालीनः कोऽपि काव्यामृत-मधुर-रसास्वादनोन्मत्त-भृङ्गः।**

**वेदान्त-न्याय-शास्त्र-अमरतरु-विटपोल्लासि-पुंसां शिरोमणिः**

**श्री-गोस्वामी-व्युपात्सलति भुवि हरि-कृष्ण-नाम-कवीन्द्रः॥**

### हिंदी-भावानुवाद —
मानो साहित्य-समुद्र के मध्य स्थित विविध महान् रत्नों की मालाओं से विभूषित  वे शालीन हैं पर  काव्यरूपी अमृत के मधुर रस का आस्वादन करने में उन्मत्त भौंरे के समान अनुरक्त रहते हैं। वे वेदान्त, न्याय और शास्त्र रूपी अमर-वृक्षों की शाखाओं पर प्रस्फुटित होने वाले विद्वानों में अग्रगण्य हैं। ऐसे श्री गोस्वामी, जो ‘हरिकृष्ण’ नाम से प्रसिद्ध कवियों के  सरताज श्रेष्ठ कवि हैं।

## साहित्यिक अवदान
गोस्वामी हरिकृष्ण शास्त्री ने ‘आदर्श्यौदार्यम्’ *([[नाटक]]), ‘वंशप्रशस्ति’ (अपने वंश का इतिहास) और 'ललित कथा कल्पलता' (संस्कृत-[[कहानी]] संग्रह) के अलावा करीब २५ अन्य पुस्तकों की रचना की है। 'दिव्यालोक' नामक मौलिक [[संस्कृत]] [[महाकाव्य]] की रचना इनका सबसे बड़ा साहित्यिक अवदान है। 

इन्होनें लगभग सभी विधाओं में साहित्य सर्जन किया है, यहाँ तक कि मौलिक रचनाओं के अलावा अन्य भाषाओँ की प्रसिद्ध कृतियों का संस्कृत में [[अनुवाद]] भी किया है । इनमें [[आचार्य चतुरसेन शास्त्री]] का [[उपन्यास]] ‘[[आम्रपाली]]’ तथा [[रवीन्द्रनाथ टैगोर]] का उपन्यास ‘[[चोखेर बाली (उपन्यास)|चोखेर बाली]]’ (जिसे *‘उद्वेजिनी’'' नाम से अनुवादित किया), ‘आँख की किरकिरी’ आदि उल्लेखनीय हैं। इनकी रचनाओं की विविधता से प्रभावित हो कर केन्द्रीय साहित्य अकादमी की प्रसिद्ध संस्कृत पत्रिका ‘संस्कृत प्रतिभा’ के तत्कालीन संपादक डॉ॰ वी.राघवन आग्रह करके इनसे पत्रिका के लिए लगभग सभी अंकों में गद्य अथवा पद्य रचना लिखवाते थे। सन 1945 से 1979 तक इनकी रचनाएँ देश की विभिन्न संस्कृत पत्रिकाओं में छपती रहीं।

संस्कृत के प्रसिद्ध विद्वान देवर्षि कलानाथ शास्त्री के अनुसार इनकी एक अन्य विशेषता यह भी थी कि वे प्रत्येक वसंत ऋतु में वसंत के स्वागत में कविता, गद्य या नीति अवश्य लिखते थे। उनकी वसंत का स्वागत करती ऐसी ही एक रचना का अंश है – “किंशुककदम्बकुंज गुंजितमधुपपुंज लोचनललामलोकमनोहरवसन्त प्रियवर वसन्त”, जिसे पढ़ कर कवि निराला की याद आ जाती है। ये बहुत से ऐसे पद्य लिखते थे जिनके प्रथम अक्षरों से किसी का नाम या कोई वाक्य बन जाये। आशुकवि होने के कारण संस्कृत सम्मेलनों में वे ऐसी प्रशस्तियां मिनटों में पद्यबद्ध करके सुना दिया करते थे। इन्होंने अपने पूर्वज शिवानन्द गोस्वामी के ग्रन्थ 'सिंह-सिद्धांत-सिन्धु' पर भी शोधात्मक लेखन और सम्पादन भी किया।।
अहमदाबाद में रह कर इन्होंने रामानंद दर्शन पर अनेक लेख एवं पुस्तकें लिखीं और अपनी उत्तरावस्था अपने पूर्वजों के जागीरी ग्राम महापुरा में व्यतीत करते हुए रवीन्द्रनाथ टैगोर की 'गीतांजलि' सहित कुछ अन्य रचनाओं का संस्कृत में अनुवाद किया।

गोस्वामी हरिकृष्ण शास्त्री ने चरित्र काव्य के रूप में उपन्यास विधा की विशिष्ट शैली में जगद्गुरु स्वामी रामानन्दाचार्य जी का ‘आचार्य विजय’ नाम से जीवन चरित्र लिखा, जिसमें न केवल उनके सिद्धान्त, बल्कि उनका पूरा जीवन-वृत्त, दर्शन, शास्त्रार्थों, उपदेश यात्राओं, शिष्यों, मान्यताओं तथा रामानन्द संप्रदाय के इतिहास का भी सम्पूर्णता के साथ समावेश है।  रामानंद सम्प्रदाय के विद्वान मानते हैं कि संस्कृत जगत में ‘श्रीशिवराजविजय’ के बाद सुललित प्रबंध के रूप में यदि कोई अन्य ग्रन्थ है तो वह गोस्वामी जी द्वारा लिखित कालजयी ग्रन्थ ‘आचार्य विजय’ ही है, जो पहली बार  से १९७७ में प्रकाशित हुआ था। इस विशाल गद्यकाव्य में ५९ परिच्छेद हैं, जहाँ बीच बीच में पद्य भी हैं। अतः इसे ‘चम्पूकाव्य’ भी कहा जा सकता है। बहुमुखी प्रतिभा के धनी हरिकृष्ण शास्त्री का संस्कृत में लिखे इस ग्रन्थ के माध्यम से रामानंद संप्रदाय को योगदान इतना महत्वपूर्ण माना गया कि संप्रदाय के कुछ पीठाधीश्वरों ने इसके हिंदी अनुवाद के साथ पुनः प्रकाशन की योजना बनाई जिसके तहत रेवासा धाम, सीकर तथा हंसा प्रकाशन के द्वारा सन २०११ में ‘श्रीआचार्यविजय’ (हिंदी अनुवाद)  के नाम से यह ग्रन्थ उपलब्ध हुआ। यह राजस्थान राज्य पाठ्य पुस्तक मण्डल जयपुर और माध्यमिक शिक्षा बोर्ड अजमेर की उच्च माध्यमिक स्तर तक की पाठ्यक्रम में शामिल संस्कृत पाठ्य पुस्तकों  के लेखक भी रहे .

## राजकीय सेवा तथा अन्य संप्रदायों को योगदान

विवाह के बाद गोस्वामी हरिकृष्ण शास्त्री टीकमगढ़ (मध्य प्रदेश) में शिक्षाविभाग में अध्यापक हो गए थे, किन्तु १९४५ में पिता की मृत्यु के बाद वे जयपुर लौट आये। अपने पैतृक गाँव महापुरा में इन्होंने सबसे पहले जो 'संस्कृत पाठशाला' स्थापित की थी, वही आज पल्लवित हो कर राजकीय स्नातकोत्तर संस्कृत कॉलेज बन गया है।

इन्होंने राजस्थान सरकार के जागीर कमिश्नर कार्यालय, आयुर्वेद विभाग आदि में भी लिपिकीय सेवा की और बाद में वे राजस्थान संस्कृत शिक्षा निदेशालय बन जाने पर साहित्याध्यापक, प्रोफ़ेसर तथा उदयपुर, अजमेर, नाथद्वारा आदि कई राजकीय संस्कृत महाविद्यालयों के प्राचार्य रहे। वे राजस्थान राजकीय सेवा से सन १९६७ में सेवानिवृत्त होकर संस्कृत साहित्य की सेवा में लग गए।

गोस्वामी हरिकृष्ण शास्त्री के वैदुष्य से प्रभावित होकर अनेक संप्रदायों, महंतों व पीठाधीश्वरों ने उन्हें सम्मान देकर अपना “शास्त्री” बनाया। अमरेली, कामवन आदि पुष्टिमार्गीय (वल्लभाचार्य) पीठों में वे गोस्वामी सुरेश बावा जैसे अनेक आचार्यों एवं महंतों के गुरु रहे। उसके बाद उन्होंने अहमदाबाद के पास पालड़ी में स्थित  रामानन्द सम्प्रदाय के कौशलेन्द्र मठ में वेदांत के विभागाध्यक्ष बन कर अपार ख्याति अर्जित की। यहीं उनसे अनुरोध किया गया था कि वे जगद्गुरु स्वामी रामानन्दाचार्य का संस्कृत में विशाल जीवन चरित्र लिखें।  

## पुरस्कार

गोस्वामी हरिकृष्ण शास्त्री को १९७८ में राजस्थान संस्कृत अकादमी ने उनके काव्य ‘दिव्यालोक’ पर 'महाकवि माघ पुरस्कार' प्रदान दिया और 'गोस्वामी-सभा' द्वारा इन्हें 'गद्य-पद्य-सम्राट' की उपाधि प्रदान की गई।। राजस्थान सरकार की योजना के अंतर्गत संस्कृत दिवस के अवसर पर उन्हें विशिष्ट विद्वान के रूप में भी सम्मानित किया गया।

गोस्वामी हरिकृष्ण शास्त्री के व्यक्तित्व एवं कृतित्व पर शोध-कार्य भी हुआ तथा डॉ॰ सरला शर्मा को उनके शास्त्रीजी पर लिखे शोध प्रबंध पर राजस्थान विश्वविद्यालय द्वारा पी.एचडी. की उपाधि प्रदान की गई है ।    वर्ष 2018 में, दिल्ली विश्वविद्यालय के संस्कृत विभाग के लिए एक अन्य शोधकर्ता सुश्री सीमा गुप्ता ने  अपनी थीसिस : "गोस्वामी हरिकृष्ण शास्त्री विरचित आचार्य विजयम का समग्र अध्ययन" विषय ले कर पूरी की और उन्हें पीएचडी की डिग्री से सम्मानित किया गया। गोस्वामी जी पर कुछ और शोधकार्य  भारत और विदेशों में विभिन्न उच्च शिक्षा संस्थानों में चल रहे हैं।

## निधन

इनका देहावसान  माह दिसंबर 1979 में अपने पुश्तैनी गाँव महापुरा में हुआ।।

## बाहरी कड़ियाँ

*https://web.archive.org/web/20120501074308/http://www.sanskrit.nic.in/DigitalBook/I/Inventory%20of%20Sanskrit%20Scholars.pdf / page 86

## सन्दर्भ

श्रेणी:संस्कृत साहित्यकार
श्रेणी:भारतीय साहित्यकार
श्रेणी:राजस्थान के लोग
श्रेणी:संस्कृत साहित्य
श्रेणी:संस्कृत आचार्य
श्रेणी:संस्कृत विद्वान
श्रेणी:साहित्य
श्रेणी:संस्कृत कवि
श्रेणी:आधुनिक संस्कृत साहित्यकार
श्रेणी:जयपुर के लोग
श्रेणी:संस्कृत संपादक
श्रेणी:1909 में जन्मे लोग